Уку процессын оештыру һәм идарә итүнең нәтиҗәлелегенә нигезләнгән педагогик технологияләр

Имаева Гөлүсә Мәлик кызы( gulusia.zaripova@yandex.ru) Казан шәһәре Совет районы 156 нчы гомуми урта белем мәктәбенең татар теле һәм әдәбияты укытучысы

*Соңгы елларда белем бирү системасында заманча технологияләрдән уку процессын оештыру һәм идарә итүнең нәтиҗәлелегенә нигезләнгән педагогик технологияләр һәм укучылар эшчәнлеген активлаштыру һәм интенсивлаштыруга юнәлтелгән педагогик технологияләр уңышлы кулланыла.* *Шуларның берсе проектлар методы - нинди дә булса проблеманы өйрәнү һәм гамәли нәтиҗәсен күрсәтү өчен укучыларның мөстәкыйль эшчәнлегенә нигезләнгән укыту методы .*

Җәмгыятьтә барган үзгәрешләр чоры укыту-тәрбия эшенең дә барлык өлкәләренә яңача якын килү, аны яңача аңлауны таләп итә. Укыту-тәрбиянең бүгенге көндәге уңышы укытучының бу процессны сыйфатлы башкаруында, укучыларны танып-белү процессы белән кызыксындыра алуында; иҗади уйларга, мөстәкыйль белем алырга өйрәнүенә, рухи-әхлакый сыйфатлар тәрбияләвенә бәйле.Укып алган диплом гына тормышта үз урыныңны табуга ярдәм итә алмый. Мәктәп бусагасын атлап чыгучы җаваплылык хисе дисциплина, белемгә омтылыш, эзләнүчәнлек кебек сыйфатларга ия булырга тиеш.

Бүгенге көндә укытуны тормыш белән бәйләп алып бару зарурилыгы да арта. Дәресләрне кызыклы итү, балада дәрескә карата кызыксыну уяту өчен моңа кадәрле билгеле булмаган чаралар кулланыла.Элекке методлар яңара һәм камилләшә.

Дәресләрдә бик күп яңа технологияләр кулланыла. Укытучы һәм укучы эшчәнлеген оештыру мәсьәләләре алдан уйланыла, башкарырга тиешле эшләр дә системага салып куела. Бу укыту процессын уңышлы итә.

Татар теле һәм әдәбиятын яңа технологияләр аша өйрәтү - ул уку процессын яңача оештыру, ахыргы нәтиҗәләрне күзаллау, укучыларның актив эшчәнлегенә этәргеч бирү.

Уку процессын оештыру һәм идарә итүнең нәтиҗәлелегенә нигезләнгән педагогик технологияләргә терәк схемалар кулланып, алга китеп укыту технологиясе, белем бирүнең компьютер технологияләре, үстерелешле укыту технологиясе, проектлар методы, концентрик белем бирү технологиясе керә.

Укучылар эшчәнлеген активлаштыру һәм интенсивлаштыруга юнәлтелгән педагогик технологияләргә уен технологиясе, проблемалы укыту технологиясе, аралашуга өйрәтү технологиясе керә.

Укучыларның дөньяны танып белү мөмкинлекләрен, акыл эшчәнлеге мөстәкыйльлеген үстерүдә **проектлар методы** зур урын алып тора. Бу метод белән оештырылган педагогик процесска түбәндәге сыйфатлар хас:

* Укучылар эшчәнлеге тормыш тәҗрибәсенә, җәмгыять яшәешенә бәйле проблемаларны хәл итүгә буйсына.
* Проектлар мәҗбүри рәвештә уңай нәтиҗәләр бирә, ягъни кешегә, җәмгыятькә файда китерә, тискәре нәтиҗәле проектлар эшләнми.
* Проект темасын билгеләүдә укучының теләге, кызыксыну өлкәсе исәпкә алына.
* Проект эшләү этаплары һәм нәтиҗә бирү формалары укучылар тарафыннан үзара киңәшләшеп билгеләнә.
* Проектлау күмәк рәвештә төркемнәрдә алып барыла.
* Проектлау барышында төркемнәр һәм һәр укучы үз эшчәнлегенә нәтиҗә ясый.

Проект эшен башкарганда укучылар өстәмә чыганаклар эзләргә, табылган мәгълүматларны кулланырга өйрәнәләр, аралашу күнекмәләрен үстерәләр, фәнни-тикшеренү күнекмәләрен камилләштерәләр, төркемнәрдә эшләргә өйрәнәләр, аларда җаваплылык хисе, үз-үзенә ышаныч формалаша.

Проектлар методы бер яки берничә фән эчтәлегенә нигезләнергә мөмкин. Татар теленнән проект эшләгәндә татар әдәбияты, тарих, экология, география, биология, музыка белән бәйләнеш була ала. Проектлау укучыларның мөстәкыйль эше булса да укытучы җитәкчелегеннән башка уңышлы була алмый. Проект эшләүнең төп этаплары түбәндәгеләр*: проектлау биремен эшләү, проект эшен башкару, нәтиҗә ясау, ягьни гомумиләштерү, проектлар яклау.*

*Проектлау биремен эшләү.* Укучыларга берничә проект те-масы тәкъдим ителә, үтәү шартлары билгеләнә, максат ачыклана, эш планы төзелә.

*Проект эшен башкару.*Эш барышында укытучы укучылар-га юнәлеш бирә, эш сыйфатына, вакытында үтәүгә контрольлек итә, тиешле төзәтмәләр кертү зарурлыгын күрсәтүче ситуацияләр тудыра.

*Гомумиләштерү этабы.* Бу этапта укучылар фикерләренең дөреслеген, нигезлелеген бәхәсләрдә, әңгәмәләрдә билгелиләр, бергәләп эшлиләр. Берничә төркем булганда, үзара контрольлек итәләр, экспертиза үткәрәләр, рецензия алалар.

*Проектны яклау* – төп этап. Бу сыйныф укучылары алдында үтә. Яклау барышында проектның камиллеге һәм кимчелекләре ачылырга, сыйфатына бәя бирелергә тиеш.

Проектлау методын кулланганда укытучы һәм укучыларның аралашуы, хезмәттәшлек итүе үзенчәлекле төс ала.Укытучы укучыларның эшчәнлеге белән генә түгел, аларның бергәләп эшләве, фикер алышуы, карар кабул итүе белән дә идарә итәргә тиеш. Бу укытучыдан балаларның аралашу культурасына аеруча игътибар итүне таләп итә. Проектлау методы бары тик укытучы һәм укучы эшчәнлеген тиешле бәйләнештә алып барганда гына югары нәтиҗәләр бирә.

Проектлар технологиясен куллану – укучыларда сөйләм телен үстерү белән беррәттән укучыларны мөстәкыйль эшчәнлеккә өйрәтүдә, иҗади сәләтләрен үстерүдә дә нәтиҗәле алым.

Балалар түбәндәге темаларга проектлар якладылар: 5 нче сыйныфларда “Әкияттә кунакта”. Бу дәрестә укучылар төркемнәргә бүленеп китапчыклар, рәсемнәр ясадылар, һәм аларны тәкъдим иттеләр. Алар әзерләгән проектлар тыңланды.Күргәзмә оештырылды.”Салават күпере - дуслык күпере” проекты. Укучыларга “Салават күпере” журналына промо акция уздырырга кирәклеге әйтелде. Иң яхшы нәтиҗә- максималь күләмдә укучы күңелен яулау. Укучылар, төркемнәргә бүленеп, “Салават күпере” журналының уңай һәм тагы да яхшы булырдай якларны тәкъдим итеп чыгыш ясадылар.”Бер кем дә, бернәрсә дә онытылмый” проект дәресе.Укучылар интернет челтәреннән, китаплардан бик күп мәгълүмат тупладылар. Презентацияләр, буклетлар, плакатлар , газеталар ясадылар, аларны тәкъдим иттеләр.

Татар теле һәм әдәбияты дәресләрендә проектлар методын куллану – укучыларның иҗади сәләтен устерүгә этәргеч булып тора. Укучыларда яңа проектлар эшләү теләге туа һәм фәнгә карата кызыксыну уяна. Иҗади эшчәнлек тәҗрибәсенә ия булган саен укучыларның белем сыйфаты да үсә.